**Universul albastru**

*Flavius*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Au plecat chiriaşii din mine

preţul era prea mare pentru inima lor

şi a celor fără inimă.

Nu am suferit deloc,

ai venit să locuieşti fără plată,

în toate camerele ai pus dragoste şi spirit,

ai deschis larg ferestrele spre cireşii în floare

care te ademeneau cu miros.

Eu am căzut în libertatea de expresie,

mă înfuriam pe cuvinte şi loveam cu ele

oamenii fără niciun Dumnezeu.

Pe ceilalţi îi iubeam, credeau în ceva

credeau şi în ei,

le simţeam foamea de câine muncit

cum răbdători molfăie oasele timpului

cu carne cu tot

şi-şi păzesc în orice condiţii teritoriul.

Femeia care locuieşte-n mine

capătă aură în ochii lor sticloşi de prietenie.

Atunci când mă-ntunec de supărare,

plouă mărunt în gândurile răvăşite,

fiecare îşi caută locul

şi visează universul albastru.